**1ο ΦΥΛΛΟ ΕΡΓΑΣΙΑΣ**

Ποιο ή ποια από τα παρακάτω θα αξιοποιούσατε ως αφόρμηση/αφύπνιση του ενδιαφέροντος των μαθητών/-τριών για τη διδασκαλία του κειμένου του Ν. Καζαντζάκη, *Η Νέα Παιδαγωγική* (Νέα Ελληνικά, Α΄ τάξη 1ου κύκλου):

* Καταιγισμός ιδεών για το τι ανακαλεί ο τίτλος του κειμένου σε σχέση με το θέμα του
* Αξιοποίηση των βιωμάτων των μαθητών
* Εξοικείωση των μαθητών με έννοιες που πραγματεύεται το κείμενο
* Πρόβλεψη από τους μαθητές για το τι προσδοκούν να διαβάσουν στη συνέχεια
* Ένα video/απόσπασμα ταινίας/ντοκιμαντέρ
* Φωτογραφίες/λευκώματα/ένας ζωγραφικός πίνακας
* Παρουσίαση πληροφοριών για το ιστορικοκοινωνικό πλαίσιο του κειμένου
* Παρουσίαση άλλων σχετικών λογοτεχνικών έργων
* ΄Ενα τραγούδι

*ΓΙΑΤΙ;*

**2ο ΦΥΛΛΟ ΕΡΓΑΣΙΑΣ**

**Αποκωδικοποίηση του κειμένου: ερμηνεύεται η φράση: «Νέα Παιδαγωγική»**

1. «Θαρρούσαμε πως θα΄ταν καμιά νέα γυναίκα και την έλεγαν Παιδαγωγική»: Ποια είναι η Νέα Παιδαγωγική για τους μαθητές;

 «Να η Νέα Παιδαγωγική, είπε, κι άλλη φορά σκασμός!» Ποια είναι η Νέα

 Παιδαγωγική για τον Διευθυντή του σχολείου;

2. Τι φανερώνουν οι παρακάτω εκφράσεις για την προσωπικότητα του Διευθυντή του σχολείου: «με γκρίζα πάντα θυμωμένα μάτια», «μας έδερνε κατάσαρκα με το βούρδουλα», «πονηρούτσικος»; Αναζητούμε μέσα στο κείμενο κι άλλες εκφράσεις.

3. Αναζητούμε μέσα στο κείμενο τις εκφράσεις που φανερώνουν τις απόψεις του Διευθυντή του σχολείου για την εκπαίδευση των μαθητών.

[Ο **χαρακτήρας** **του ήρωα** ενός κειμένου «οικοδομείται» με βάση τα όσα λέει και πράττει και με βάση τα όσα λένε οι άλλοι γι΄αυτόν. Εδώ, ο ήρωάς μας, είναι ταυτισμένος με τη «Νέα Παιδαγωγική»]

**3ο ΦΥΛΛΟ ΕΡΓΑΣΙΑΣ**

**Λειτουργικότητα του κειμένου, πρόθεση του κειμένου, κειμενικό είδος, επικοινωνιακό πλαίσιο του κειμένου:**

1. Ο Παρατατικός είναι ο βασικός χρόνος της αφήγησης στην αρχή του αποσπάσματος. Αν αλλάζαμε τον Παρατατικό με Ενεστώτα, ποια αλλαγή θα συνέβαινε στο νόημα;
2. «Μια μέρα έδεσα κόμπο την καρδιά μου…γιατί δεν έρχεται στο σκολειό;»

«Το Νικολιό! φώναξα και τον άρπαξα στην αγκαλιά μου»

Ποιος αφηγείται στην πρώτη περίπτωση και ποιος στη δεύτερη;

1. Το κείμενο γράφεται σε πρώτο πληθυντικό πρόσωπο αν και είναι αυτοβιoγραφικό. Γιατί συμβαίνει αυτό;
2. Εντοπίζουμε τα χιουμοριστικά και ειρωνικά στοιχεία καθώς και τον ρόλο τους στο κείμενο.

[**Εντοπίζουμε τον χρόνο της ιστορίας και της αφήγησης, τον αφηγητή, την εστίαση, την πρόθεση του κειμένου**]

**4ο ΦΥΛΛΟ ΕΡΓΑΣΙΑΣ**

**Ερμηνεία κειμένου**

1. Το απόσπασμα στηρίζεται σε τρία επεισόδια τα οποία σταδιακά αποκαλύπτουν τι σημαίνει «Νέα Παιδαγωγική» και ποιες είναι οι επιδράσεις της στους μαθητές. Ποια είναι αυτά;
2. Γιατί δεν ονομάζεται ο διευθυντής του σχολείου; Γιατί όταν αναφέρεται σε αυτόν ο αφηγητής τον ονομάζει «ο άντρας της Νέας Παιδαγωγικής»;
3. Η αφήγηση κάθε τόσο διακόπτεται για να εκφέρει σε πρώτο πρόσωπο ο Διευθυντής του σχολείου τα λόγια του. Αναζητούμε τις εκφράσεις αυτές και κρίνουμε τη λογική/κυριολεξία τους.
4. «Ο Ιούδας…έκαμε αυτός και χαμογέλασε με πικρία.». Βασιζόμενοι σε αυτήν την τελευταία φράση του κειμένου, ποια πιστεύετε ότι ήταν η επίδραση της «Νέας Παιδαγωγικής» στους μαθητές;

**[Εντοπίζουμε την υπόθεση του κειμένου, τη διαδρομή της ιστορίας. Ερμηνεύουμε το κείμενο]**

**5ο ΦΥΛΛΟ ΕΡΓΑΣΙΑΣ**

**Κριτική προσέγγιση, μετασχηματισμός**

1. Γράψτε ένα δικό σας κείμενο/διήγημα περιγράφοντας τον δάσκαλο ενός δημοτικού σχολείου, όπως θα θέλατε να είναι.
2. Ποιον άλλον τίτλο θα μπορούσατε να δώσετε στο απόσπασμα;
3. Ο/Η εκπαιδευτικός μπορεί να «κρύψει» το μέρος του αποσπάσματος που ξεκινά από «Το Νικολιό δεν ξαναφάνηκε στην τάξη…με πικρία» και να ζητήσει από τους μαθητές να δώσουν ένα δικό τους τέλος στην ιστορία.
4. Υποθέστε ότι είστε ένα διάσημο πρόσωπο και σας ζητούν να γράψετε το αυτοβιογραφικό σας σημείωμα για να δημοσιευτεί στον τύπο (έντυπο/περιοδικό ή ηλεκτρονικό).